פייר ז'אקוטן

200px|ממוזער|שמאל|קברו של ז'אקוטן בבית הקברות פר לשז בפריז; עמיתו אדמה-פרנסואה ז'ומאר, שטרח עימו על עריכת קובצי המפות של מצרים וארץ ישראל, תכנן את המצבה כאובליסק מצרי וחיבר את הכיתוב עליה

פייר ז'אקוטן (בצרפתית: Pierre Jacotin; 11 באפריל 1765 – 4 באפריל 1827) היה קרטוגרף יוצר מפות צרפתי.

קורות חיים
ז'אקוטן נולד בשנת 1765 ב-Champigny-lès-Langres שבחבל שמפאן-ארדן בצפון צרפת.

ז'אקוטן היה חלק מצוות מדענים ואנשי מקצוע שנלוו אל נפוליאון במערכה במצרים ובארץ ישראל, בשנת 1799. על פי פקודת נפוליאון שרטט ז'אקוטן (שעמד בראש צוות מיוחד של מהנדסים ושרטטים שהקים נפוליאון במיוחד למטרה זו), אוסף של 47 מפות של לוב, מצרים, סיני וארץ ישראל. שש מתוך מפות אלו (מספרים 43 עד 47 ומפת אינדקס) מתארות חלקים של ארץ ישראל, בעיקר אותם האזורים בהם עבר צבאו של נפוליאון. מפות אלו הן המפות הטופוגרפיות הראשונות של ארץ ישראל ששורטטו בהתבסס על מדידות במכשירי מדידה שהיו בשימוש במאה השמונה עשרה. מכשירים אלו היו מדויקים יחסית במדידת המרחקים והזוויות. במפה של אזור עכו נעשה לראשונה בארץ ישראל שימוש בשיטת הטריאנגולציה שבסיסה נמדד במישור שממזרח לעכו.

במפות אלו, בקנה מידה 1:100,000, מצוינים סימנים טופוגרפיים וסימני תכסית. גם תיאור התבליט במפות אלו הוא חדיש: הבלטת יחסי הגובה בעזרת קווקוו מחושב, וכן ניתנים שמות המקומות בצרפתית ובערבית. כמו כן מסומנים על מפות אלו, בסימון של שתי חרבות מצטלבות, שדות הקרב בהם נלחם צבאו של נפוליאון בתושבים מקומיים או יחידות מהצבא העות'מאני. בסימונים הללו מצוינים שמותיהם של מפקדי הצבא המקומיים והתאריכים בהם נערכו הקרבות. חלק מהמידע במפות התבסס על עדויות בעל פה של מורי דרך מקומיים וחלקים גדולים ממידע זה התבררו בדיעבד כלא נכונים או לא מדויקים.

העבודה על השרטוט והמידע שבמפות נמשכה מ-1799 ועד 1803, אף לאחר שהצרפתים עזבו את מצרים ואת ארץ ישראל. חריטתן של המפות לצורך הדפסה נמשכה כארבע שנים ובשנת 1808 נשלמה הדפסתן. נפוליאון אסר את פרסום המפות בשל היותן "סוד מדינה". בשנת 1818, עם הרסטורציה, הותר פרסומן. המפות, הידועות בשם "האטלס של ז'אקוטן", יצאו לבסוף לאור בשנת 1826. הן מהוות מקור מידע חשוב בידיעת ארץ ישראל ותולדותיה.

במרץ 1803 מונה לפרופסור בבית הספר הצבאי המיוחד. ביוני 1809 קיבל את אות לגיון הכבוד הצרפתי, ובאוגוסט 1814 את אות המסדר המלכותי הצבאי של לואי הקדוש (Ordre royal et militaire de Saint-Louis)

בשנת 2007 שופץ קברו ועיריית פריז הציבה על הקבר שלט מתכת הכולל תמצית קורותיו.

לקריאה נוספת
יצחק שטנר, מפת ארץ ישראל ותולדותיה, הוצאת מוסד ביאליק, 1951 
 אטלס ישראל, ירושלים תשט"ז, כרטוגראפיה I/5 
 יהושע בן אריה, ארץ ישראל במאה ה-י"ט – גילויה מחדש, ירושלים, כרטא והחברה לחקירת ארץ-ישראל ועתיקותיה, 1970
 רוני רייך, "אזור מיצר סואץ בשלהי המאה ה-18", בתוך: מגן ברושי (עורך), בין חרמון לסיני – יד לאמנון, ירושלים: הוצאת ידידים, תשל"ז–1977 עמ' 29–41
 David Kallner, "Jacotin's Map of Palestine, Surveyed During Napoleon's Campaign to in 1799", Palestine Exploration Quarterly, 1944, pp. 157–163
 Yehuda Karmon, "An Analysis of Jacotin's Map of Palestine", Israel Exploration Journal 10 (1960), pp. 155–173, 244-253

קישורים חיצוניים

 ביוגרפיה מתומצתת 
 על פייר ז'אקוטן באתר בית הקברות פר לשז 
 ביוגרפיה תמציתית באתר "קרטוגרפיה של ערים אסלאמיות", אוניברסיטת ברקלי בקליפורניה
 מפות ז'אקוטן באתר David Rumsey Map Collection
מפת ז'אקוטן 1818, מאוסף המפות ע"ש ערן לאור, הספרייה הלאומית


הערות שוליים

ממוזער|ימין|מפה כוללת של מצרים וארץ ישראל; נערכה על סמך מיפוי ז'אקוטן מ-1799 ונדפסה ב-1818

מרכז|ממוזער|250px|חיפה בתקופה העות'מאנית במפת ז'אקוטן מ-1799

קטגוריה:אישים הקבורים בבית הקברות פר לשז
קטגוריה:מהנדסים צרפתים
קטגוריה:מסע נפוליאון בארץ ישראל
קטגוריה:מפות ארץ ישראל
קטגוריה:קרטוגרפים צרפתים
קטגוריה:מעוטרי אות לגיון הכבוד
קטגוריה:צרפתים במלחמות הנפוליאוניות
קטגוריה:צרפתים שנולדו ב-1765
קטגוריה:צרפתים שנפטרו ב-1827